28 Julie: Die Here los jou nooit alleen nie. – Jan van der Watt - www.bybelkennis.co.za
by Mitch Kalp · Published 28/07/2017 · Updated 11/07/2017
1 Kor 11:23-34 (fokus 11:23-26)
Elkeen van ons wonder seker maar partymaal waar die Here is. Dit sou so lekker gewees het as Hy op die bank by ons kon sit of as ons Hom sommer in die oë kon kyk. Maar dit werk natuurlik nie so nie – die Here is nie so by ons nie. Tog is die Here by ons en sal Hy by ons bly, dit het Hy beloof.
Maar waar is Hy dan? Wel, iemand kan op verskillende maniere by iemand anders wees. As ons met die epos op ons rekenaar met iemand korrespondeer, is daardie persoon nie fisies by ons nie, maar is tog daar, op ‘n ander manier. Hy kan gedagtes met ons wissel, vir ons raad gee en wat nog alles. Net so is my dogter of vrou “by my” as ek lank weg is en ‘n brief van hulle kry. Dit is asof hulle self met my praat. Mens kan dus op verskillende maniere by jou wees; hulle hoef nie noodwendig fisies langs jou te staan nie.
Jesus ook. Hy kan op baie maniere by jou wees, deur sy woorde wat Hy agtergelaat het, deur ander se liefdesdade wat hulle namens Hom aan jou doen, in gebed, en so kan ons aangaan. Maar die Here het voor Hy weg is, gevra dat ons een ding moet doen wat ons altyd daaraan sal herinner dat Hy vir ons dáár is. Dit is die nagmaal. Hy het dit selfs so sterk gestel dat Hy gesê het as ons die wyn drink en die brood eet moet dit vir ons voel of ons Hom letterlik deel maak van onsself (11:24-25). So naby wil Hy regtig aan ons wees. Dit moet byna wees asof ons aan Hom kan vat.
As jy ooit twyfel of die Here in jou belangstel of naby jou wil wees, dink aan jou laaste nagmaal. Daar het Hy tasbaar beloof dat Hy altyd by jou wil wees. Hy is net so ver as die naaste gebed van jou af!
by Mitch Kalp · Published 22/01/2017 · Last modified 08/12/2016